Märts 2009

Märts 2009, kroonika

2009. aasta märts algas pühapäeval ja lõppes 31 ööpäeva pärast teisipäeval.

1. märts
 Belgia pealinnas Brüsselis toimunud erakorralisel Euroopa Liidu liikmesriikide liidrite tippkohtumisel räägiti peamiselt rikkamate ja vaesemate liikmete vahelisest solidaarsusest ning protektsionismi ärahoidmisest.
 Venemaa kohalikel valimistel saavutas ülekaaluka võidu võimupartei Ühtne Venemaa.
 Hispaanias Baski autonoomses piirkonnas peetud valimised võitis Baski Rahvuspartei. 
 Venemaa president Dmitri Medvedev teatas, et ootab Ameerika Ühendriikide presidendilt Barack Obamalt raketitõrjesüsteemi rajamisega seotud partnerlust puudutavaid ettepanekuid.
 Armeenia pealinnas Jerevanis toimunud opositsiooni korraldatud meeleavaldusel mälestasid tuhanded inimesed aasta tagasi toimunud rahutuste ohvreid ning nõudsid poliitvangide vabastamist ja ennetähtaegsete üldvalimiste korraldamist.
 Hiina esimene Kuud kaardistav sond Chang'e 1 laskus Kuu pinnale.
 Saksamaa ja Euroopa suurim autotootja Volkswagen teatas, et koondab majanduslanguse tõttu oma tehastes üle maailma 16 500 töökohta.
 Tšehhis Liberecis lõppesid 2009. aasta põhja suusaalade maailmameistrivõistlused.
 Eestis tähistati poliitiku ja diplomaadi Ants Piibu 125. sünniaastapäeva.
 Eestis tõusis seoses võrguteenuste kallinemisega elektri hind lõpptarbijale keskmiselt kahe protsendi võrra.
 Tallinna saabus Tšehhi firma Sans Souci tarnitud Vabadussõja võidusamba rist.

2. märts
 Guinea-Bissaus tapsid presidendi residentsi tunginud sõdurid riigi presidendi João Bernardo Vieira. Presidendi kohuseid asus täitma parlamendi esimees Raimundo Pereira.
 Kuuba president Raúl Castro vabastas ametist kaheksa peamiselt Kuuba eelmise liidri Fidel Castro soosikuks peetud ministrit, nende hulgas välis- ja majandusministri.
 Egiptuses Sharm ash-Shaykhis peetud Gaza tsooni ülesehitamise teemalisel 75 riigi esindajate kohtumisel otsustati Palestiinat abistada ligi 4,5 miljardi dollariga.
 Indias otsustati, et parlamendivalimised toimuvad 16. aprillist kuni 13. maini 2009.

3. märts
 Guinea-Bissaus astus presidendi kohusetäitjana ametisse senine parlamendi esimees Raimundo Pereira, kes peab kahe kuu jooksul korraldama uue presidendi valimised.
 Ukraina Ülemraada vabastas ametist välisminister Volodõmõr Ogrõzko, süüdistades teda muu hulgas suutmatuses lahendada piirivaidlusi Rumeeniaga.
 Ameerika Ühendriikide ajakirjanduse teatel on president Barack Obama oma Venemaa presidendile Dmitri Medvedevile saadetud kirjas pakkunud välja võimaluse loobuda raketitõrjesüsteemide paigaldamisest Ida-Euroopasse, kui Venemaa teeb vastutasuks koostööd Iraani pikamaarakettide programmi tõkestamisel.
 Venemaa pealinnas Moskvas algas eelistung Siberi vanglast kohtusse toodud Mihhail Hodorkovski üle, keda ootab riisumises ja rahapesus süüdi mõistmise korral täiendav kuni 22 aasta pikkune vangistus.
 Egiptuse arheoloogid teatasid, et Kairo lähedalt Saqārah'st on leitud umbes 3000 aasta vanune haud kolme muumiaga. 
 Saksamaal Kölnis varises kokku ajalooline linnaarhiivi hoone. Rusude alla jäi vähemalt neli inimest ning hävisid kõik arhiivis hoitud hindamatud dokumendid.
 Eesti president Toomas Hendrik Ilves jättis välja kuulutamata Riigikogu 19. veebruaril vastu võetud soolise võrdõiguslikkuse seaduse, võrdse kohtlemise seaduse, töölepingu seaduse, kohaliku omavalitsuse korralduse seaduse ja kohaliku omavalitsuse volikogu valimise seaduse, millega taheti muu hulgas takistada Tallinna linnaosade kaotamist.

4. märts
 Haagi Rahvusvaheline Kriminaalkohus andis välja Sudaani presidendi ‘Umar Ḩasan Aḩmad al-Bashīri vahistamiskäsu. Teda süüdistatakse Dārfūris toime pandud inimsusvastastes ja sõjakuritegudes. Sudaan on teatanud, et ei kavatse presidenti välja anda.
 Ameerika Ühendriikide pealinna Washingtoni külastav Suurbritannia peaminister Gordon Brown kritiseeris oma Ameerika Ühendriikide Kongressi ees peetud kõnes USA protektsionistlikku majanduspoliitikat ning kutsus maailma riike üles majanduse stimuleerimiseks intressimäärasid langetama.
 Sambia valitsus teatas, et konfiskeeris umbes 60 miljoni dollari väärtuses korruptsioonis süüdistatava endise presidendi Frederick Chiluba varasid, mida kavatseb kasutada riigi haiglate kaasajastamiseks. 
 Soome Eduskunta kiitis heaks andmekaitseseaduse muudatuse (Lex Nokia) eelnõu, mis annab ettevõtetele õiguse jälgida töötajate e-kirjade liikumist.
 Eesti president Toomas Hendrik Ilves kuulutas välja 7. juunil 2009 toimuvad Euroopa Parlamendi valimised.
 Eduard Vilde nimeline kirjandusauhind otsustati anda Rein Rauale raamatu "Vend" eest.
 Tartus tähistas Vanemuise balletitrupp Ruslan Stepanovi lavastatud Oskar Lutsu "Kevade" etendusega oma 70. tegevusaastat.

5. märts
 NATO liikmesriikide välisministrid tegid ametliku avalduse, milles teatasid, et saavutasid 4. märtsil kokkuleppe suhete taastamiseks NATO ja Venemaa vahel. Suhted katkestati augustis 2008 seoses Lõuna-Osseetia sõjaga.
 Põhja-Korea teatas, et ei saa edaspidi tagada Jaapani merd ületavate Lõuna-Korea tsiviillendude turvalisust.
 Hiina peaminister Wen Jiabao teatas, et Hiina on nõus Taiwaniga poliitilistel ja majanduslikel teemadel üksmeelt otsima. 
 Aafrika Liit teatas, et taotleb Sudaani presidendi ‘Umar Ḩasan Aḩmad al-Bashīri vahistamise edasilükkamist aasta võrra, et võimaldada rahu sõlmimist Dārfūris.
 Venezuela president Hugo Chávez andis korralduse riigistada Ameerika Ühendriikide firmale Cargill kuuluva riisitehase, kes ei soostunud tootma riiklikult reguleeritud hinnaga riisi.
 Venemaa peaminister Vladimir Putin lubas katkestada gaasitarned Ukrainale, kui Naftogaz ei maksa 7. märtsiks oma võlga Gazpromile.
 Iraagis Al-Ḩamzah' linnas sai turuplatsil toimunud pommiplahvatuses surma vähemalt 12 ja vigastada üle 30 tsiviilisiku.
 Inguššias sai isetehtud pommi plahvatuses surma vähemalt kuus ning vigastada kaks miilitsat, kes püüdsid pommi kahjutuks teha. 
 Venemaal Moskvas andis pressikonverentsi lauljatar Alla Pugatšova, teatades, et lõpetab pärast 15. aprilli toimuvat juubelikontserti lavategevuse.
 Venemaal Peterburis algas Eesti filminädal, mille avas Ilmar Raagi lavastatud mängufilm "Klass".
 Eesti Arengufondi nõukogu esimees Indrek Neivelt esitas Riigikogu majanduskomisjonile avalduse ametist lahkumiseks, põhjendades seda oma sooviga keskenduda tegevusele erasektoris.
 Eesti valitsus otsustas premeerida suusataja Andrus Veerpalu esikoha eest murdmaasuusatamise maailmameistrivõistlustel 600 000 Eesti krooniga. Tema treenerile Mati Alaverile määrati 300 000 krooni suurune preemia.
 Tallinna linnavolikogu otsustas teha linnavalitsusele ülesandeks alustada läbirääkimisi võimaliku ühinemise üle Harku, Kiili, Rae, Saku, Viimsi, Saue ja Jõelähtme vallaga ning Saue ja Maardu linnaga.
 Tallinnas Mustika ostukeskuses toimunud põlengus varises kokku umbes 1000 ruutmeetrit katust ning hävis vähemalt 2000 ruutmeetrit kauplusepinda, kogukahju mai alguse seisuga 120 miljonit krooni.

6. märts
 Šveitsis Genfis kohtusid esimest korda Ameerika Ühendriikide riigisekretär Hillary Clinton ja Venemaa välisminister Sergei Lavrov. Muu hulgas räägiti strateegilise relvastuse piiramisest ning sündmustest Iraanis, Põhja-Koreas ja Afganistanis.
 Mauritaania esitas Iisraeli diplomaatidele ultimaatumi, mis kohustab neid kahe päeva jooksul riigist lahkuma.
 Kreeka valitsus otsustas müüa majanduslikes raskustes rahvusliku lennukompanii Olympic Airlines Kreeka suurimale investeerimisfondile Marfin Investment Group (MIG).
 Vietnami tolliametnikud avastasid Hải Phòngi sadamas Tansaaniast salakaubana toodud umbes 5-tonnise lasti Aafrika elevandi võhkadega. 
 Ameerika Ühendriikide siseminister Ken Salazar kiitis heaks hundi eemaldamise riikliku kaitse all olevate liikide nimestikust Kaljumäestiku ja Suure järvistu piirkonnas.
 Austraalias Victoria osariigis toimus 4,6-palline maavärin, mille epitsenter oli Melbourne'ist umbes 90 km kaugusel kagus.
 Itaalias Torinos algasid Euroopa sisemeistrivõistlused kergejõustikus.
 Eesti Ajalehtede Liit andis kätte 2008. aasta ajakirjanduspreemiad. Aasta ajakirjanikuks kuulutati Sulev Vedler, uuriva ajakirjanduse auhinna sai Tarmo Vahter, parima uudisloo auhinna sai Kadri Ibrus ning nii parima arvamusloo kui ka parima olemusloo auhinna sai Krister Kivi.
 Tallinnas toimunud Kuldnõela moegaalal valiti 2008. aasta parimaks moekunstnikuks Aldo Järvsoo.

7. märts

 Palestiina omavalitsuse peaminister Salām Fayāḑ esitas president Maḩmūd ‘Abbāsile tagasiastumispalve.
 Ameerika Ühendriikidest Florida osariigist Canaverali neemelt lähetati kosmosse NASA Kepleri teleskoop, mille ülesanne on leida Maa-sarnaseid planeete väljaspool Päikesesüsteemi.
 Hollandi politsei teatas, et leidis üles 8 Maastrichti galeriist 1987. aastal varastatud hinnalist maali, mille hulgas oli ka Camille Pissarro ja Pierre-Auguste Renoir' teoseid. Kahtlustatavana vahistati kolm inimest.
 Eesti Rahvusraamatukogu konverentsikeskuses toimunud Sotsiaaldemokraatliku Erakonna üldkogul valiti erakonna uueks esimeheks Jüri Pihl, aseesimeesteks Indrek Saar, Katrin Saks ja Peeter Kreitzberg.
 Eesti kaugushüppaja Ksenija Balta võitis Torinos Euroopa sisemeistrivõistlustel kuldmedali.
 Eesti esindajaks Eurovisiooni lauluvõistluse poolfinaalis Moskvas valiti võistlusel Eesti Laul 2009 Urban Symphony esitatud laul "Rändajad".
 Vilsandi rahvuspargis alustas tööd maailma esimene hallhüljeste seirekaamera.

8. märts
 Saksamaa, Suurbritannia ja Prantsusmaa liidrite mitteametlikuks kandidaadiks NATO uue peasekretäri kohale sai Taani peaminister Anders Fogh Rasmussen.
 Põhja-Koreas toimunud üldvalimiste osalus oli valimisametnike teatel 99,98 protsenti ning valituks osutus 100 protsenti esitatud kandidaatidest. Üllatuslikult ei olnud kandidaatide hulgas Kim Chŏng-ili järeltulijaks ennustatud poega Kim Chŏng-uni ega ka tema kahte venda. 
 Iraan katsetas järjekordselt kaugmaaraketti.
 Iraagi pealinnas Bagdadis politseiakadeemia juures toimunud enesetapurünnaku tagajärjel hukkus 28 ning sai vigastada 60 inimest.
 Norras varastati Larviki kirikust 16. sajandil maalitud saksa maalikunstniku Lucas Cranach vanema maal, mille väärtus võib ulatuda üle kahe miljoni euro.
 Uus-Meremaa peaminister John Key teatas, et riigis võetakse uuesti kasutusele aadlitiitlid.
 Eesti Reformierakond kinnitas Tallinna linnapea kandidaadiks erakonna aseesimehe ja riigikogu fraktsiooni juhi Keit Pentuse.
 Eesti mitmevõistleja Mikk Pahapill võitis Torinos Euroopa sisemeistrivõistlustel kuldmedali.

9. märts
 Belgias Brüsselis kohtunud 16 eurotsooni kuuluva riigi rahandusministrid otsustasid, et rahaliiduga ühinemise tingimusi ei leevendata. 
 Hiina parlamendi esimees Wu Bangguo teatas Hiina Rahvakongressi iga-aastasel istungil, et Hiina kavatseb tugevdada Kommunistliku Partei juhtivat rolli ega plaani kunagi omaks võtta mitmeparteisüsteemi.
 India põhjaosas Dharmshālas kogunesid tuhanded maapaos elavad tiibetlased tähistama 50 aasta möödumist Tiibeti rahvuslikust ülestõusust. Meeleavaldused toimusid mitmel pool maailmas, sealhulgas Washingtonis Hiina saatkonna ees.
 Belau tunnustas Kosovot.
 Ameerika Ühendriikide president Barack Obama tühistas George W. Bushi kehtestatud piirangud tüviraku-uuringute riiklikul rahastamisel.
 Islandi valitsus riigistas viimase suurema eraomandis olnud panga Straumur-Burdaras.
 Eesti välisminister Urmas Paet alustas neljapäevast visiiti Afganistanis, mille käigus kohtub riigi välisministri Rangīn Dādfar Spantā, parlamendi esimehe Yūnus Qānūnī, rahvusvaheliste organisatsioonide esindajate ning Eesti kaitseväelastega.
 Tallinnas mälestati 65 aastat tagasi toimunud märtsipommitamise ohvreid.
 Eesti Evangeelne Luterlik Kirik otsustas anda elutöö preemia peapiiskop emeeritus Kuno Pajulale. Preemia antakse üle Pajula 85. sünnipäeval 11. märtsil Tallinna Toomkirikus toimuval tänujumalateenistusel.
 Eestis teatasid oma ühinemisest Pindi Kinnisvara ja ERI Kinnisvara, kes moodustavad ühise valdusfirma Realia Group.
 Eesti Koostöökogu esitles Kumu Kunstimuuseumis 2008. aasta Eesti inimarengu aruannet.
 YouTube'is esilinastus režissöör Jan Erik Nõgisto lühifilm "Suits".

10. märts
 Venemaa president Dmitri Medvedev teatas, et tema esimene kohtumine Ameerika Ühendriikide presidendi Barack Obamaga toimub 1. aprillil Londonis seoses G20 kohtumisega.
 Mikroneesia Liiduriikides toimusid parlamendivalimised.
 Brüsselis koos olnud Euroopa Liidu rahandusministrid jõudsid kokkuleppele teatud teenuste madalamates käibemaksumäärades.
 Euroopa Ringhäälingute Liit teatas, et Gruusia ei tohi Moskvas toimuval Eurovisiooni lauluvõistlusel esitada Venemaa peaministrit Vladimir Putinit pilavat laulu "We Don't Wanna Put In".
 Läänemere põhja gaasijuhet rajav firma Nord Stream esitas Läänemere-äärsetele riikidele keskkonnamõjude hindamise aruande.
 Tallinnas Kalevi spordihalli ees avati Kristjan Palusalu 101. sünniaastapäeva puhul skulptor Indrek Kirsi loodud mälestusmärk.
 Tallinnas Tondil endise sõjakooli juures pandi nurgakivi Tondipoiste mälestussambale. Amandus Adamsoni loodud, kuid 1941. aastal hävitatud monumendi koopia teostab fotode järgi skulptor Jaak Soans.

11. märts
 Prantsusmaa president Nicolas Sarkozy teatas, et Prantsusmaa taastab oma aktiivse osaluse NATO-s.
 Iraagi kohus mõistis Şaddām Ḩusayni režiimi aegsele välis- ja asepeaministrile Ţāriq 'Azīzile 15-aastase vanglakaristuse osaluse eest 42 kaupmehe tapmises 1992. aastal. Kaks Şaddām Ḩusayni poolvenda mõisteti surma. Ka endine kaitse- ja siseminister 'Alī Ḩasan al-Majīd ("Kemikaali-Al") sai 15-aastase vanglakaristuse.
 Saksamaal Stuttgardi lähedal Winnendeni koolimajas avas 17-aastane noormees õpilaste pihta tule; tappis 15 inimest ning hukkus ka ise põgenemisel tulevahetuses.
 Ameerika Ühendriikides Alabama osariigis tappis mees kolmes asulas kokku kümme inimest ja iseenda.
 Venemaa noorteliikumise Naši aktivist Konstantin Goloskokov tunnistas üles, et Naši korraldas Tallinna aprilliööle järgnenud küberrünnaku Eesti internetiserveritele.
 NASA teatas, et planeeritud kosmosesüstiku Discovery start lükati kütuselekke tõttu edasi.
 Norra politsei leidis üles Larviki kirikust hiljuti varastatud Lucas Cranach vanema maali "Laske lapsukestel minu juurde tulla" ning vahistas varguses kahtlustatu.
 Swedbank teatas, et panga finantsjuhiks saab senine Swedbanki Balti panganduse juht Erkki Raasuke.
 Tallinna linnavalitsus saatis linnavolikogusse otsuse eelnõu, millega luuakse sügisestel kohalike omavalitsuste volikogude valimistel Tallinnas üks valimisringkond.

12. märts
 Antiguas ja Barbudas toimunud parlamendivalimised võitis peaminister Baldwin Spenceri juhitav Ühinenud Edupartei, kes sai parlamendi 17 kohast 9.
 Läti seim kinnitas oma erakorralisel istungil häältega 67:21 ametisse Valdis Dombrovskise paremtsentristliku viie partei koalitsioonivalitsuse.
 Ameerika Ühendriikide president Barack Obama otsustas taas pikendada Iraani vastu suunatud majandussanktsioonide kehtivust aasta võrra.
 Venemaa Voroneži oblasti kubernerina astus ametisse Aleksei Gordejev.
 Ameerika Ühendriikides New Yorgis peetud kohtuistungil tunnistas kõigi aegade suurimas pettuses kahtlustatav Bernard Madoff ennast süüdi kõigis 11 süüdistuspunktis, sealhulgas pettuses, kümnete miljardite dollarite varguses ja rahapesus.
 Rahvusvahelises kosmosejaamas viibivad Ameerika Ühendriikide astronaudid olid sunnitud ajutiselt Vene kosmosemoodulisse evakueeruma, sest jaama lähedusest avastati ohtlikku kosmoseprügi.
 Eesti peaminister Andrus Ansip tegi ettepaneku kasutada ära Eesti tõenäoline eurotsooniga liitumiseks vajaliku inflatsioonikriteeriumi täitmine ning taotleda Euroopa Komisjonilt ja Euroopa Keskpangalt erakorralist hinnangut, mis võimaldaks euro kasutusele võtta 1. juulil 2010.
 Eesti valitsus andis korralduse, millega saab Tallinna lennujaam alates 29. märtsist 2009 pühendusnime "Lennart Meri Tallinna lennujaam".
 Eesti kultuuriminister Laine Jänes kutsus Jaak Alliku tagasi Ugala teatri nõukogu esimehe kohalt.
 Eesti Kirjanike Liidu kuukiri Akadeemia tähistas oma 20. aastapäeva.
 Eestis ilmus Kihnu Kultuuri Instituudi välja antud kihnukeelne aabits (aabets).
 Eesti Betooniühing kuulutas 2008. aasta betoonehitiseks Tallinna lennujaama reisiterminali laienduse.

13. märts
 Venezuela parlament otsustas sadamate, kiirteede ja lennujaamadega opereerimise anda osariikide pädevusest föderaalvõimu alluvusse.
 Austraalias Queenslandis kuulutati osa riigi kirderannikust kriisipiirkonnaks, sest kaubalaevalt merre voolanud nafta reostas vähemalt 40 km pikkuse rannalõigu. 
 Kanadas Newfoundlandi ranniku lähedal puurtornitöölisi vedanud kopteriga juhtunud õnnetuses hukkus 17 inimest.
 Eesti president Toomas Hendrik Ilves kirjutas alla otsustele, millega võetakse riigireetmises süüdi mõistetud Herman Simmilt ära Valgetähe IV klassi teenetemärk ning Risto Mikael Teinonenilt Maarjamaa Risti V klassi teenetemärk, mida ta kandis koos Eestit okupeerinud riigi sümboolikaga.
 Eesti rahandusministeerium saatis Euroopa Investeerimispangale taotluse 550 miljoni euro ehk 8,6 miljardi krooni suuruse laenu saamiseks viie aasta jooksul.
 Eesti haridus- ja teadusministeeriumis andis minister Tõnis Lukas 2008. aasta keeleteo auhinna üle Janika Leostele eestikeelse väikelastele mõeldud internetikeskkonna mudila.lastekas.ee loomise eest.
 Viimsi rannarahva muuseumis avati president Lennart Meri 80. sünniaastapäeva mälestusnäitus.

14. märts

 Madagaskari opositsioonijuht Andry Rajoelina teatas, et riigi president ja valitsus on ametist tagandatud. President Marc Ravalomanana eitas võimust loobumist.
 Colombias purskas riigi edelaosas asuv Galerase vulkaan.
 Venemaa kindralmajor Anatoli Žihharev teatas, et Venemaa kaalub hävituslennukite ajutise baasi rajamist Kuubale või Venezuelasse.
 Vatikani uueks nuntsiuseks Eestis nimetati peapiiskop Luigi Bonazzi, kes töötas eelnevalt nuntsiusena Haitil ja Kuubas.
 Eesti presidendi kantselei andis Tallinnas Pirital Eesti Mereakadeemiale üle president Lennart Meri ostetud kaatri Thule, mida hakatakse kasutama väljaõppelaevana.
 Eesti Kultuurkapital kuulutas välja kirjanduse sihtkapitali aastapreemiate saajad. Proosapreemia sai Mari Saat, luulepreemia Maarja Kangro, näitekirjanduse preemia Peeter Sauter, laste- ja noorsookirjanduse preemia Piret Raud, esseistikapreemia Hellar Grabbi, preemia ilukirjandusliku tõlke eest võõrkeelest eesti keelde Kersti Unt, preemia ilukirjandusliku tõlke eest eesti keelest võõrkeelde Irja Grönholm, venekeelse autori preemiad Tatjana Kašneva ja Josef Katz, vabaauhinna Margus Laidre ning artikliauhinna Aivar Põldvee.
 Tallinnas emakeelepäeva seminaril anti 22 000-kroonine Gustav Suitsu luulepreemia Kalju Kruusale luulekogu "Pilvedgi mindgi liigutavadgi" eest.

15. märts
 El Salvadoris toimunud presidendivalimised võitis vasakpartei FMLN kandidaat Mauricio Funes, kes astub ametisse 1. juunil 2009.
 Madagaskari opositsiooniliider Andry Rajoelina teatas, et riigi armee allub talle. President Marc Ravalomanana tegi ettepaneku lahendada kriis rahvahääletuse abil.
 Austria pealinnas Viinis kohtunud naftaeksportijate organisatsiooni OPEC ministrid otsustasid naftatootmist mitte piirata.
 Maldiivide president Mohamed Nasheed teatas, et riik läheb kümne aasta jooksul täielikult üle taastuvenergia kasutamisele.

16. märts
 Belgia pealinnas Brüsselis kohtunud Euroopa liidu liikmesriikide välisministrid ei jõudnud kokkuleppele Euroopa majanduse elavdamises liidu eelarvest.
 Madagaskari armee asus avalikult opositsioonijuhi Andry Rajoelina poolele ning vallutas presidendipalee.
 Iraani mõõdukat poliitikat esindav endine president Moḩammad Khātamī teatas, et ei kavatse juunis toimuvatel presidendivalimistel kandideerida.
 Ameerika Ühendriikide kosmosesüstik Discovery startis Floridast Kennedy Kosmosekeskusest rahvusvahelisse kosmosejaama. Meeskonda kuulub teiste hulgas kosmosejaama esimene jaapanlasest astronaut.
 Tonga suurima saare Tongatapu lähedal hakkas purskama veealune vulkaan.
 Hiinas on testide tulemusel paljastatud, et tuhandete noorsportlaste dokumentidel on nende vanust võltsitud, et võimaldada neil osaleda noorte võistlustel.
 Läti pealinnas Riias tähistati rongkäiguga leegionäride päeva.
 Eesti president Toomas Hendrik Ilves alustas kolmepäevast visiiti Horvaatias.
 Eestis hakkas telekanal Kalev Sport kandma nime TV4.

17. märts
 Madagaskari president Marc Ravalomanana astus opositsiooni ja sõjaväe survel tagasi. Uueks riigipeaks kuulutas end Andry Rajoelina, kes nimetas peaministriks Monja Roindefo.
 Paavst Benedictus XVI alustas oma esimest visiiti Aafrikasse. Nädalase visiidi kestel külastab ta Kameruni ja Angolat.
 Prantsusmaa valitsus võitis parlamendi usaldushääletuse NATO-ga koostöö taastamise teemal.
 Põhja-Korea peaminister Kim Yŏng-il alustas viiepäevast hea tahte visiiti Hiinas Shandongi provintsis.
 Venemaalt Plessetski kosmodroomilt startis Euroopa Kosmoseagentuuri Maa gravitatsioonivälja ja ookeanihoovusi kaardistav kaugseiresatelliit GOCE.
 Luksemburgis seadustati eutanaasia.
 Ameerika Ühendriigid lõpetasid toiduabi saatmise Põhja-Koreale, sest viimane keeldub seda vastu võtmast.
 Tšehhi peaminister Mirek Topolánek teatas, et valitsus lükkab 18. märtsiks planeeritud parlamendihääletuse NATO Praha lähedale rajatava raketikilbi üle edasi aprillikuusse.
 Nokia teatas 1700 töökoha koondamisest.
 Viljandi Ugala teatri nõukogu valis oma uueks esimeheks kultuuriministeeriumi kantsleri Siim Suklese.
 AS Hansapank ärinimeks sai Swedbank AS.

18. märts
 Madagaskari konstitutsioonikohus kuulutas võimu haaranud 34-aastase Andry Rajoelina riigi presidendi kohusetäitjaks hoolimata sellest, et põhiseaduse järgi peab president olema vähemalt 40-aastane.
 Aserbaidžaanis toimunud referendumil hääletas rahvas presidendi ametiaja piirangute kaotamise poolt. See võimaldab praegusel presidendil İlham Əliyevil jätkata võimul ka pärast 2013. aastat.
 Costa Rica ja El Salvador teatasid, et taastavad üle 50 aasta diplomaatilised suhted Kuubaga.
 Ameerika Ühendriikide New Mexico kuberner Bill Richardson allkirjastas otsuse, millega kaotatakse osariigis surmanuhtlus 1. juulil 2009. Surmanuhtlus on kaotatud 15 osariigis.
 Prantsusmaa olümpiakomitee esitas 2018. aasta taliolümpiamängude korraldaja kandidaadiks Annecy linna.
 Tallinnas Kumu Kunstimuuseumis toimus Kihnu kultuuripäev.
 Tallinna linn alustas kokkuhoiukampaaniat, mille raames lõpetatakse tänavate valgustamine öösiti alates kella 3.30.

19. märts
 Brüsselis algas Euroopa Liidu liidrite kahepäevane tippkohtumine, mille käigus püütakse kokku leppida abinõudes majanduskriisi leevendamiseks.
 Madagaskari riigipea kohusetäitja Andry Rajoelina saatis laiali riigi parlamendi.
 Vaikse ookeani lõunaosas toimus 7,9-magnituudine maavärin, mille epitsenter oli Tonga pealinnast Nuku'alofast 210 kilomeetri kaugusel ja kolle oli 10 km sügavusel.
 Namiibia tulvades on hukkunud üle 90 inimese.
 Prantsusmaa linnades toimunud valitsuse majanduspoliitika vastu suunatud meeleavaldustes ja streikides osales üle miljoni inimese.
 Eesti valitsus otsustas, et põllu- ja metsamaa müümisel välismaalastele seni kehtinud piirangud kaovad. Kehtima jäävad vaid piirangud väikesaartel ja Venemaa piiri ääres.
 Tallinna linnavolikogu otsustas moodustada 2009. aasta kohaliku omavalitsuse volikogude valimisteks Tallinnasse ühe valimisringkonna, mille territoorium kattub Tallinna haldusterritooriumiga.
 Tallinna tehnoloogiapargis Tehnopol toimunud Presidendi Kärajatel väitles Eesti president Toomas Hendrik Ilves Skype'i juhi Josh Silvermaniga innovatsiooni teemal.
 Tallinnas Vene Teatris jagati välja Eesti muusikaauhinnad.

20. märts

 Aafrika Liit mõistis hukka Madagaskaris toimunud riigipöörde ning heitis Madagaskari liidu liikmete hulgast välja.
 Ameerika Ühendriikide president Barack Obama esines Iraani rahvale videopöördumisega, milles pakkus võimalust rahumeelseks leppimiseks.
 Brüsselis koos olnud Euroopa Ülemkogu võttis vastu peamiselt energia- ja infrastruktuuriprojektidele suunatud 5 miljardi eurose ergutuspaketi ning kahekordistas Ida- ja Kesk-Euroopa riikidele mõeldud laenufondi. Raha eraldati muu hulgas Eesti ja Soome vahelise Estlink-2 arenduseks.
 Kõrgõzstani parlament otsustas, et presidendivalimised toimuvad 23. juulil.
 Iraani ranniku lähedal Hormuze väinas põrkasid kokku Ameerika Ühendriikide tuumaallveelaev Harthford ja dessantlaev New Orleans. Tuumaseadmed õnnetuses vigastada ei saanud, kuid New Orleansist voolas välja umbes 90 000 liitrit diislikütust. 
 Nõmme Heakorra Seltsi, Nõmme Muuseumi ja linnaosavalitsuse korraldatud Nõmme rajaja Nikolai von Glehni ausamba konkursi võitis skulptor Aivar Simson kunstnikunimega Simson Seakülast võistlustööga "Sada". Töö arhitekt on Kalev Lepik. 
 Tallinnas Teatri- ja Muusikamuuseumis anti üle 2009. aasta Heino Elleri muusikapreemiad, mille pälvisid helilooja Tauno Aints ning Heino Elleri albumi koostajad Reet Remmel, Mart Humal ja Rein Seppius.

21. märts

 Madagaskari pealinnas Antananarivos vannutati ametisse riigi ajutine president Andry Rajoelina.
 Slovakkias toimusid presidendivalimised. Parima valimistulemuse saavutas ametis olev president Ivan Gašparovič, kes kogus 48 protsenti häältest. Et aga keegi seitsmest kandidaadist ei saanud üle 50 protsendi häältest, toimub 4. aprillil teine valimisvoor.
 Ungari peaminister Ferenc Gyurcsány teatas oma kavatsusest majandusprobleemide ja rahva rahulolematuse tõttu tagasi astuda.
 Venemaa president Dmitri Medvedev rahuldas Murmanski oblasti kuberneri Juri Jevdokimovi tagasiastumispalve. Kuberneri kohusetäitjaks nimetati Dmitri Dmitrijenko.
 Dagestanis on Venemaa eriüksuse võitlejad kolm päeva kestnud võitluses tapnud vähemalt 16 mässulist.
 Itaalias Napolis toimunud maffiavastases meeleavalduses osales üle 100 000 inimese.
 Põhja-Korea ametivõimud kinnitasid, et vahistasid 17. märtsil Hiina piiril Tumeni jõe ääres kaks USA ajakirjanikku, keda süüdistatakse piiririkkumises. 
 Ameerika Ühendriikides New Yorgis pani I. M. Chait Gallery oksjonile 1993. aastal Wyomingi osariigist leitud 150 miljoni aasta vanuse dinosauruse skeleti.
 Eestis kinnitas Eestimaa Rahvaliit oma Euroopa Parlamendi valimiste kandidaatide nimekirja esinumbriks erakonna juhatuse liikme, EBS-i õppejõu Anto Liivati.

22. märts

 Makedoonias toimusid presidendivalimised.
 Poola välisminister Radosław Sikorski kutsus Brüsselis esinedes Ameerika Ühendriike üles mitte loobuma raketitõrjekilbi rajamisest Ida-Euroopasse.
 Iraani pealinnas Teheranis toimusid Rūḩollāh Khomeynī lese, islamirevolutsiooni emaks peetud Khadījah Saqafī matused, millel osales tuhandeid inimesi. 
 Hiina politsei vahistas Qinghai provintsis pärast tiibetlaste rünnakut politseijaoskonnale ligi sada buda munka.
 Ameerika Ühendriikides Montana osariigis Butte’i lennuvälja lähedal kukkus maandumisel alla lapsi suusareisile vedanud väikelennuk Pilatus PC-12. Kõik 17 lennukis olnud inimest said surma.
 Ameerika Ühendriikides Alaska osariigis hakkas purskama vulkaan Redoubt.
 Eesti kettaheitja Gerd Kanter püstitas Rootsis Växjös tulemusega 69.51 uue kettaheite sisemaailmarekordi.

23. märts

 Leedu valitsus otsustas majanduskriisi tõttu vähendada 25 protsendi ulatuses Leedu riigiettevõtete tegev- ja finantsjuhtide palka.
 Malaisias keelustas valitsus kolmeks kuuks kahe peamise opositsioonilise ajalehe, Harakahi ja Suara Keadilani väljaandmise.
 Türgi president Abdullah Gül alustas riigivisiiti Iraagis, olles pärast 32 aastat esimene Türgi riigipea, kes Iraaki külastab.
 Ukraina valitsus, Euroopa Komisjon, Euroopa Rekonstruktsiooni- ja Arengupank ja Euroopa Investeerimispank allkirjastasid leppe Ukraina gaasitrassi uuendamiseks 3,4 miljardi dollari eest ning Ukraina gaasituru korrastamiseks.
 Sotšis viibiv Venemaa peaminister Vladimir Putin nimetas Ukraina ja Euroopa Liidu gaasiinfrastruktuuri lepet läbimõtlematuks ja ebaprofessionaalseks, pidades seda Venemaa huvide ignoreerimiseks, ning ähvardas üle vaadata Venemaa suhted Euroopa Liiduga.
 Venemaal avaldas natsionaalbolševike presidendikandidaat Eduard Limonov oma programmi 2012. aasta presidendivalimisteks.
 Iraagis Diyālá kubernerkonnas matustel tehtud enesetapurünnakus hukkus vähemalt 25 kurdi ja vähemalt 50 sai vigastada.
 Soomes Helsingis esitleti Imbi Paju ja Sofi Oksase koostatud Nõukogude okupatsioonist rääkivat artiklikogumikku "Kõige taga oli hirm". Ürituse vastu protestis paarkümmend Naši, Öise Vahtkonna ja Soome Islamipartei meeleavaldajat.
 India autotootja Tata Motors esitles oma maailma odavaimaks autoks nimetatud mudelit Tata Nano, mille hind on 1979 dollarit.
 Eestis kuulutati Tartu Ülikooli kantsleri konkursi võitjaks ärijuht Andres Liinat.
 Eestis Tallinnas mõistis Harju Maakohus süüdi Pae tänaval pommiplahvatuste korraldamises kahtlustatud Märt Ringmaa ja määras talle 15-aastase vanglakaristuse.
 Tallinna ringkonnakohus tühistas Kadri Kõusaare filmile "Magnus" seatud avaliku näitamise keelu.

24. märts
 Tšehhi peaminister Mirek Topolánek teatas oma tagasiastumisest pärast seda, kui tema valitsus kaotas häältega 101:96 usaldushääletuse parlamendis.
 Ameerika Ühendriikide Senat kinnitas kaubandusministriks endise Washingtoni osariigi kuberneri Gary Locke'i.
 Iisraelis otsustas Ehud Baraki juhitav Tööpartei osaleda Benjamin Netanyahu moodustatavas valitsuses.
 Nobeli auhinna laureaatide rahukonverents Lõuna-Aafrika Vabariigis otsustati ära jätta, sest Lõuna-Aafrika Vabariik ei andnud dalai-laamale sissesõiduviisat.
 Poola peaminister Donald Tusk teatas, et Poola kavatseb suurendada oma väekoosseisu Afganistanis 400 sõjaväelase võrra.
 Hiinas tõkestati ligipääs YouTube'ile.
 Soome valitsus teatas, et riik paneb müüki oma 32-protsendilise osaluse Jõuluvanamaal.
 Eesti Riigikogu hääletas Villu Reiljanilt ja Ester Tuiksoolt seoses maadevahetustehingute uurimisega saadikupuutumatuse äravõtmise poolt.
 Eesti president Toomas Hendrik Ilves andis Taani peaministrile Anders Fogh Rasmussenile üle Maarjamaa Risti I klassi teenetemärgi. 
 Tallinnas Eesti Ajaloomuuseumis toimus küüditamise 60. aastapäeva puhul teaduskonverents.
 Tartus Eesti Rahva Muuseumis alustasid Tiibeti buda mungad India Lhodak Gaden Dhonnyilingi kloostrist liivamandala loomist.
 Rakveres koos olnud Soome-ugri rahvaste konsultatiivkomitee arutas permikomi kultuuri tulevikku ja tundis huvi Euroopa Liidu vähemusrahvustele mõeldud abiraha liikumise vastu Venemaal.

25. märts
 Liechtensteinis astus ametisse Klaus Tschütscheri valitsus.

26. märts
 Brüsselis kohtusid esimest korda üle 30 aasta Iraani ja NATO esindajad, kes NATO andmetel arutasid olukorda Afganistanis.
 Hiina välisministeerium väljendas oma pahameelt Ameerika Ühendriikide hiljuti koostatud Hiina sõjalist jõudu puudutava hinnangu üle, süüdistades USA-d faktide võltsimises.
 Jaapanis toimus 6,0-magnituudine maavärin, mille epitsenter oli umbes 165 km kaugusel Okinawa saare suurimast linnast Nahast ja maavärina kolle oli umbes 138 km sügavusel. 
 Peruu põhjaosas toimus 5,8-magnituudine maavärin, mille epitsenter 87 km kaugusel Piura linnast ja maavärina kolle oli umbes 15 km sügavusel.
 Eesti riigikogu valis oma esimeheks tagasi Isamaa ja Res Publica Liitu kuuluva Ene Ergma. Riigikogu aseesimeesteks valiti tagasi reformierakondlane Kristiina Ojuland ja keskerakondlane Jüri Ratas.
 Eesti valitsus kiitis heaks Viljandi maavanema Kalle Küttise ametist vabastamise alates 9. aprillist seoses tema saamisega haridusministeeriumi asekantsleriks.
 Tallinnas paigaldati Vabadussõja võidusamba rist.
 Ehituskontsern Eesti Ehitus muutis oma nime Nordecon Internationaliks.

27. märts
 Ameerika Ühendriikide president Barack Obama avalikustas riigi tulevase Afganistani ja Pakistani operatsioone puudutava strateegia, mis keskendub Al-Qā‘idah' ja Ţālebāni võitlejate hävitamisele.
 Rahvusvaheline Aatomienergia Agentuur ei suutnud viies voorus valida novembris esimehe ametis lõpetava Muḩammad al-Barāda'ī asemele uut esimeest. Mais toimuvatele uutele valimistele võivad end üles seada uued kandidaadid.
 Indoneesias Jakarta lähedal hukkus tammi purunemise tagajärjel tekkinud tulvades vähemalt 58 inimest.
 Pakistani loodeosas Jamrudi linnas hukkus mošees toimunud enesetapurünnakus vähemalt 48 inimest.
 Rahvusvaheline Olümpiakomitee otsustas, et turvakaalutlustel tulevikus enam olümpiatule teatejooksu mööda maailma ei peeta.
 Rakvere teatris jagati välja teatriliidu aastaauhinnad. Parimaks lavastuseks tunnistati Vanemuise rokkooper "Ruja".

28. märts
 Itaalia peaminister Silvio Berlusconi asutas ametlikult paremtsentristliku partei Il Popolo della Libertà, mis moodustus peamiselt kahest varasemast suuremast paremerakonnast, tema enda juhitud Forza Italiast ja Rahvuslikust Alliansist.
 Ameerika Ühendriikide president Barack Obama kutsus 27.–28. aprilliks Washingtoni kokku energia- ja kliimakonverentsi 16 tööstusriigi osalusel.
 Londonis kogunes mitukümmend tuhat inimest meeleavaldustele, protestides peagi algava G20 tippkohtumise vastu.
 Tai pealinnas Bangkokis jätkusid kolmandat päeva meeleavaldused, millel nõutakse peaminister Abhisit Vejjajiva tagasiastumist.
 Madagaskari pealinnas Antananarivos avaldas paarkümmend tuhat võimult kõrvaldatud presidendi Marc Ravalomanana pooldajat juba kuuendat päeva meelt võimu võtnud Andry Rajoelina vastu.
 Paldiski raudteejaama juurde püstitati küüditatute mälestusmärk.

29. märts

 Montenegros toimunud parlamendivalimised võitis peaminister Milo Đukanovići juhitav kiiret Euroopa Liiduga liitumist pooldav koalitsioon.
 Mayotte'il toimunud rahvahääletusel hääletas 95 protsenti osalenutest Prantsusmaa meretaguseks piirkonnaks saamise poolt aastal 2011.
 Somaalimaal toimuma pidanud presidendivalimised lükati edasi 29. septembrile 2009.
 Šveitsi piiril kaotati viimased piirangud Schengeni riikidest saabuvatele reisijatele. Piirikontroll lõpetati ka lennujaamades. 
 Tansaania loodeosas toimunud kullakaevanduse varingus jäi kadunuks vähemalt 17 kaevurit.
 Elevandiluurannikul Abidjanis toimunud Elevandiluuranniku ja Malawi vahelise jalgpalli MM-i valikturniiri mängu ajal toimunud staadionivaringu tagajärjel hukkus vähemalt 22 pealtvaatajat.
 Austraalias Melbourne'is peetud Austraalia Grand Prix'ga algas 2009. aasta Vormel 1 hooaeg.
 Tallinnas Estonia kontserdisaalis algas Rahvusvahelise Kaitseuuringute Keskuse korraldatud president Lennart Meri 80. sünniaastapäeva konverents.
 Eesti Reformierakond kinnitas oma Euroopa Parlamendi valimiste kandidaatide nimekirja, mille esinumber on Kristiina Ojuland.
 Tallinna lennujaam hakkas kandma nime Lennart Meri Tallinna lennujaam.

30. märts
 Svaasimaal kohtunud Lõuna-Aafrika Arenguühenduse liikmed peatasid Madagaskari liikmesuse ühenduses ning teatasid, et ei tunnusta Andry Rajoelinat Madagaskari presidendina.
 Kataris tippkohtumist pidanud Araabia Liiga maade liidrid väljendasid toetust Sudaani presidendile ‘Umar Ḩasan Aḩmad al-Bashīrile, kes oli ka ise hoolimata Rahvusvahelise Kriminaalkohtu tema kohta antud vahistamiskäsust kohtumisele saabunud.
 NASA esitles kosmoselaeva Orion Exploration Vehicle, mis plaanide kohaselt vahetab mõne aasta pärast välja kosmosesüstiku.
 Liibüa ranniku lähedal toimunud kahes laevaõnnetuses hukkus arvatavasti vähemalt 500 illegaalselt Euroopasse teel olnud Aafrika pagulast.
 Eesti presidendi Toomas Hendrik Ilvese õigusnõunikuna asus tööle Tallinna Tehnikaülikooli avaliku õiguse õppejõud Ülle Madise.

31. märts
 Iisraelis astus ametisse peaminister Benjamin Netanyahu valitsus.
 Ameerika Ühendriikide president Barack Obama alustas oma esimest visiiti Euroopas. President saabus koos Michelle Obamaga Londonisse G20 tippkohtumisele.
 Hollandis Haagis kogunesid rohkem kui 70 riigi esindajad, et arutada olukorda Afganistanis ja leida abinõusid rahu saavutamiseks.
 Läti president Valdis Zatlers teatas, et ei algata seimi laialisaatmist, sest poliitikud täitsid tema jaanuaris esitatud ultimaatumi tingimused. 
 Venemaal alustasid neli venelast, üks prantslane ja üks sakslane 105 ööpäeva kestvat võimalikku Marsi-ekspeditsiooni ette valmistavat simulatsiooni isoleeritud kapslites.
 Eesti rahandusministeerium avalikustas oma majandusprognoosi, mille kohaselt ulatub 2009. aasta majanduslangus 8,5 protsendini.
 Riigiprokuratuur saatis kohtusse kriminaalasja, mille raames esitati süüdistus maadevahetustehingutes teiste hulgas endistele ministritele Villu Reiljanile ja Ester Tuiksoole.

 2009-03